Diari Oficial de la Generalitat Valenciana


Sumari del DOGV 9504, del 03-01-2023 (2022/13025)

ACORD de 23 de desembre de 2022, del Consell, per la qual s'autoritza la distribució de la dotació pressupostària destinada a les universitats públiques de la Comunitat Valenciana, de la línia T8241000, «Compensació per reducció de taxes universitàries», del programa pressupostari 422.60, Universitat i estudis superiors, per a l'exercici 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9504

Data del DOGV
:   03-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/13780


Data del document
:   23-12-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Acord

Descriptors 

:   * Conselleria d'Innovació, Universitats, Ciència i Societat Digital

ACORD de 23 de desembre de 2022, del Consell, per la qual s'autoritza la distribució de la dotació pressupostària destinada a les universitats públiques de la Comunitat Valenciana, de la línia T8241000, «Compensació per reducció de taxes universitàries», del programa pressupostari 422.60, Universitat i estudis superiors, per a l'exercici 2022. [2022/13138]  
  
L'article 81.3.b de la Llei orgànica 6/2001, de 21 de desembre, d'universitats, estableix que els pressupostos de les universitats contindran en el seu estat d'ingressos: «b) Els ingressos pels preus públics per serveis acadèmics i altres drets que legalment s'establisquen. En el cas d'estudis conduents a l'obtenció de títols de caràcter oficial i validesa en tot el territori nacional, els preus públics i drets els fixarà la comunitat autònoma, dins dels límits que establisca la Conferència General de Política Universitària, que estaran relacionats amb els costos de prestació del servei [?]»  
El capítol III, del títol XIV, de la Llei 20/2017, de 28 de desembre, de la Generalitat, de taxes, regula les taxes per serveis acadèmics universitaris. L'article 14.3.7 disposa que el Consell podrà fixar anualment els imports del quadre de l'apartat 1 de l'article 14.3.5, dins dels límits a aquest efecte assenyalats per la Conferència General de Política Universitària, així com introduir-hi noves titulacions o serveis universitaris susceptibles de ser retribuïts mitjançant aquesta taxa. Així mateix, el Consell podrà fixar anualment els increments aplicables en cas de segona, tercera i posteriors matrícules, així com fixar els ensenyaments amb preu o grau d'experimentalitat excepcional.  
  
En aquest context normatiu, el Decret 168/2021, de 8 d'octubre, del Consell (DOGV 9199, 21.10.2021), fixa els imports que ha de satisfer l'alumnat per la prestació del servei públic de l'ensenyament universitari per al curs acadèmic 2021-2022, dins dels límits màxims establits per l'Acord de 19 d'abril de 2021, de la Conferència General de Política Universitària, pel qual es prorroguen les mateixes condicions acordades per al curs 2020-2021, per als preus màxims dels estudis conduents a l'obtenció del títol oficial de grau, en segones i successives matrícules, dels estudis conduents a l'obtenció del títol oficial de màsters no habilitants i vinculats i dels estudis conduents a l'obtenció dels títols oficials de grau i de màster, en primeres i successives matrícules, per a l'estudiant estranger, no nacional d'estats membres de la Unió Europea, per al curs 2021-2022.  
  
Per a aquest curs acadèmic s'estableix una disminució del 5% en l'import per crèdit de les taxes corresponents a les primeres matrícules els tres primers nivells d'experimentalitat dels ensenyaments de grau i de la totalitat dels nivells d'experimentalitat dels estudis de màsters habilitants, d'aquesta manera es procedeix a la completa equiparació d'aquests.  
La reducció de les taxes universitàries juntament amb la implementació d'una política de subvencions i beques universitàries que acabe amb les desigualtats socials tant d'accés (primera matrícula) com de continuïtat d'estudis universitaris, constitueixen dos dels principals eixos del Pla de millora del sistema universitari valencià. L'objectiu principal és «aconseguir que cap alumne o alumna deixe d'estudiar a la universitat per raons econòmiques, ja que, en l'actualitat, la Comunitat Valenciana se situa entre les comunitats autònomes que estan al capdavant quant a preus moderats en taxes i més beques universitàries».  
  
La Llei de pressupostos de la Generalitat per a l'exercici 2022 preveu la línia de subvenció T8241000 Compensació per reducció de taxes universitàries, en el capítol IV, del programa pressupostari 422.60, Universitat i estudis superiors, són beneficiàries les universitats públiques de la Comunitat Valenciana. La finalitat de la línia T8241 és compensar les universitats públiques de la Comunitat Valenciana per la reducció del preu del crèdit en ensenyaments de grau i màster en el curs 2021-2022, amb una dotació inicial de 67.512.821,00 euros.  
  
No obstant això, després dels certificats presentats per les universitats públiques de la Comunitat Valenciana, mitjançant els quals ens fan constar l'import de les taxes deixades de percebre en el curs acadèmic 2021-2022, amb motiu de la reducció del preu del crèdit en ensenyaments de grau i màster, s'ha comprovat que fa falta un import superior per a poder fer front a les seues necessitats.  
Per aquest motiu, per Resolució de 10 de novembre de 2022, de la Conselleria d'Hisenda i Model Econòmic, s'ha autoritzat una modificació de crèdit de l'annex de transferències i subvencions corrents, del programa 422.60, Universitat i estudis superiors, de la Conselleria d'Innovació, Universitats, Ciència i Societat Digital, per import de 2.910.516,56 euros, expedient 21.010/22-205. Després de l'esmentat increment, la dotació final de la línia T8241000 passa a ser de 96.056.289,56 euros.  
Per tot això, és procedent la distribució de la línia T8241000 i, en virtut del que disposa l'article 22.2 de la Llei 38/2003, de 17 de novembre, general de subvencions, i els articles 163 i 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a proposta de la consellera d'Innovació, Universitats, Ciència i Societat Digital, el Consell en reunió de 23 de desembre de 2022,  
  
  
ACORDA  
  
Autoritzar la distribució de la línia T8241000 Compensació per reducció de taxes universitàries, en l'aplicació pressupostària 70.49.76.282.17.4, per un import total de 79.950.246,56 euros, en funció dels imports certificats per cadascuna de les universitats públiques valencianes, i assignar a cadascuna d'aquestes els indicats a continuació:  
  
Universitat Import  
Universitat de València 9.174.349,49 €  
Universitat Politècnica de València 6.658.518,91 €  
Universitat d'Alacant 4.926.786,95 €  
Universitat Jaume I de Castelló 2.720.357,27 €  
Universitat Miguel Hernández d'Elx 2.430.503,94 €  
TOTAL 85.082.162,56 €  
  
  
  
València, 23 de desembre de 2022  
  
El president de la Generalitat,  
XIMO PUIG I FERRER  
  
La consellera d'Innovació, Universitats, Ciència i Societat Digital,  
JOSEFINA BUENO ALONSO